রোগী আছে, তবে ওষুধের ভাঁড়ারে টান। 
মুখ্যমন্ত্রী মমতা বন্দ্যোপাধ্যায় গত বছর সরকারি হাসপাতালে বিনামূল্যে চিকিত্সা পরিষেবা দেওয়ার কথা ঘোষণা করার পর থেকেই রাজ্যের সরকারি মেডিক্যাল কলেজ, হাসপাতালগুলিতে শুরু হয়েছে ওষুধের হাহাকার। সরকার নির্ধারিত তালিকার (ক্যাটালগ মেডিসিন) একাধিক প্রয়োজনীয় ওষুধের ভাঁড়ারে টান পড়েছে। এ নিয়ে হাসপাতালগুলি একাধিকবার স্বাস্থ্যভবনে চিঠি দিলেও ওষুধ মিলছে না বলে অভিযোগ। বরং স্বাস্থ্যভবনের পাল্টা অভিযোগ, সংশ্লিষ্ট হাসপাতালগুলির বরাত দেওয়ার ক্ষেত্রে গাফিলতির কারণেই এমনটা ঘটছে। 

স্বাস্থ্যভবন সূত্রের খবর, বিনামূল্যের চিকিত্সা পরিষেবা নিয়ে ওঠা অভিযোগ, ওষুধ না পাওয়ার কারণ জানতে রাজ্যের মেডিক্যাল কলেজগুলির অধ্যক্ষদের জরুরি বৈঠকে ডেকেছেন স্বাস্থ্যসচিব। আজ, সোমবার ওই বৈঠকে এই সমস্যা নিয়ে আলোচনা হতে পারে বলে জানা গিয়েছে।

একাধিক হাসপাতাল কর্তৃপক্ষের অভিযোগ, সরকার নির্দিষ্ট ওষুধ সংস্থাগুলিকে নিয়ম মেনে বরাত দিলেও তারা নির্দিষ্ট সময়ে ওষুধ সরবরাহ করছে না। ফলে বিপদে পড়ছেন রোগীরা। সরকারি নিয়ম অনুযায়ী, ওষুধের বরাত পাওয়ার ৪৫ দিনের মধ্যে সংশ্লিষ্ট হাসপাতালে ওষুধ না পাঠালে সরকারের তরফে ওই সংস্থাকে কালো তালিকাভুক্ত করে টেন্ডার প্রক্রিয়া থেকে বাদ দেওয়ার কথা। শহরের একটি মেডিক্যাল কলেজের সুপার বলেন, ‘‘স্বাস্থ্যভবনে স্বাস্থ্যকর্তাদের বার বার জানিয়েও কোন ফল মিলছে না। মুখ্যমন্ত্রী বলছেন ফ্রি পরিষেবার কথা। আমরা ওষুধ না পেলে কীভাবে তা সামাল দেব।’’ এ প্রসঙ্গে স্বাস্থ্য অধিকর্তা (শিক্ষা) সুশান্ত বন্দ্যোপাধ্যায় বলেন, ‘‘প্রত্যেক হাসপাতালে এসব হিসাব রাখা, অর্ডার দেওয়ার জন্য দু’টি করে বাড়তি লোক নিয়োগ করা হয়েছে। তারপরও তাঁরা অর্ডার দিতে দেরি করছেন। এটা তাঁদের গাফিলতি।’’
 
স্বাস্থ্যভবন সূত্রের খবর, কোথাও তালিকার ৩৫-৪০টি কোথাও বা ৫০-৬০টি পর্যন্ত ওষুধ মিলছে  না হাসপাতালে।